Între spaimele milenariste şi retorica perenităţii: 

unde este biblioteca viitorului? 


Discursurile asupra viitorului bibliotecii evoluează între două concluzii extreme. La un capăt al intervalului se situează cei care cred necondiţionat în rolul şi locul bibliotecii în societatea viitorului, iar la celălalt – susţinătorii ideii dispariţiei bibliotecii, fie ca instituţie, fie a formei ei tradiţionale, ca o consecinţă firească a profeţitei înlocuiri a cărţii tipărite de către cartea electronică. Aceştia din urmă sunt, în majoritate, fie indivizi care văd deja în Internet şi în celelalte noi medii de comunicare un panaceu pentru nevoile lor de informaţii, fie instituţii sau organizaţii concurente ale bibliotecii pe piaţa informaţiilor, care îşi bazează afirmaţiile pe popularitatea crescândă pe care o au în rândul utilizatorilor.


 Atunci când abordează tema viitorului bibliotecii, bibliotecarii români se apropie de prima extremă. A crede în viitorul profesiei tale este firesc, iar optimismul – de rigoare. Din păcate, acest optimism nu este susţinut întotdeauna printr-o argumentaţie coerentă, printr-o analiză riguroasă şi, de multe ori, este doar aparent, mascând atitudini conservatoare, teama de schimbare. Luările de poziţie sunt pasionale, metaforele abundă, este cultivată o imagine idilică a bibliotecii şi bibliotecarului. O analiză a articolelor pe această temă publicate în (puţinele) reviste de specialitate de la noi este edificatoare în acest sens.


În realitate, fondul dezbaterilor este – ar trebui să fie – altul. Viitorul bibliotecii depinde, desigur, de factori sociali, economici sau de altă natură pe care nu îi controlează, dar depinde, cel puţin în aceeaşi măsură, şi de capacitatea ei de a se adapta la evoluţia rapidă a societăţii, la schimbările pe care progresul tehnologic le produce în toate domeniile de activitate. Biblioteca nu se poate închide în sine, mimând adaptarea sau, mai rău, respingând-o aprioric. Soarta ei depinde de modul în care răspunde provocărilor vremii.

Una dintre realele ameninţări pentru bibliotecile de la noi este considerarea, în continuare, a utilizatorului ca un auxiliar al procesului şi nu ca element central al acestuia. Printre motivele pentru care unii utilizatori de informaţii preferă mijloacele de informare în masă şi mediile electronice de comunicare în defavoarea bibliotecii se regăseşte, la loc de frunte, pasivitatea tradiţională a acesteia. O bibliotecă excelent organizată, beneficiind de spaţii de lectură adecvate, de fonduri documentare valoroase şi de dotări tehnologice moderne nu este, în cele din urmă, decât o bibliotecă tradiţională cosmetizată, câtă vreme reacţionează strict la solicitările utilizatorilor reali şi nu ştie să se pună în valoare printr-o atitudine proactivă faţă de toţi utilizatorii potenţiali, printr-o reală preocupare pentru nevoile lor de informaţii. Nu în ultimul rând, utilizatorul bibliotecii este un consumator, iar consumatorul modern este obişnuit să fie o ţintă a mesajelor publicitare. Termenii preluaţi din domeniul activităţilor lucrative pot fi şocanţi, dar trebuie acceptaţi dacă se doreşte o schimbare de paradigmă. 

Structuri non-lucrative, bibliotecile trebuie să se înscrie, totuşi, într-o logică a eficienţei gestionării resurselor pe care chiar societăţile performante din punct de vedere economic au acceptat-o de multă vreme. În această logică se înscrie şi necesitatea utilizării adecvate a noilor tehnologii care, treptat, au pătruns şi pătrund în bibliotecile noastre. Simpla dotare cu echipamente electronice nu rezolvă problema adaptării la exigenţele emergentei societăţi a informaţiei. Deşi raţiunea a evoluat în aşa fel încât atitudinea faţă de calculatoare a omului modern este departe de reacţia violentă a muncitorilor de la începutul epocii industriale, care vedeau în maşini o ameninţare la adresa propriilor locuri de muncă, nu în toate situaţiile acceptarea înseamnă integrare, asimilare organică. Toate bibliotecile din România doresc să fie dotate cu calculatoare, însă nu toate au înţeles că interconectarea, cooperarea, partajarea resurselor şi activităţilor sunt cele care dau valoare acestor dotări moderne. Dacă punem problema în termenii unei cunoscute teorii maioresciene, putem spune că am schimbat formele, dar fondul este încă deficitar. Situaţia este agravată şi de absenţa, în multe cazuri, a unei componente esenţiale a procesului managerial, planificarea: “construim” pe parcurs, intuitiv, pe măsura apariţiei sau conştientizării problemelor, riscând ca edificiul final să fie un Turn Babel al bunelor intenţii.

O altă temă de meditaţie ar trebui să o constituie formarea bibliotecarilor şi a utilizatorilor. În biblioteca viitorului, bibliotecarul nu mai poate fi un simplu manipulator şi gestionar de documente, iar utilizatorul, cu certitudine,  nu mai este doar un cititor docil. Multitudinea şi eterogenitatea surselor de informare, echipamentele şi softurile utilizate, în continuă evoluţie, reclamă programe de formare integrate în fluxul activităţilor curente.


Acestea sunt, în opinia noastră, doar câteva dintre problemele cărora ar trebui să li se caute soluţii, înainte de a manifesta spaime milenariste sau de a dezvolta o retorică a perenităţii bibliotecii.


Una dintre cele mai populare secvenţe de film în rândul celor care suferă de ceea ce psihologii numesc “stres tehnologic” sau “tehnostres”, secvenţă difuzată prin intermediul paginilor Web şi al poştei electronice, arată un angajat al unei companii care, enervat de calculator, foloseşte tastatura ca pe o armă pentru a doborî monitorul acestuia de pe biroul la care lucrează, răzbunându-se, astfel, pe imaginea pe care el o afişa, nimic altceva decât rezultatul comenzilor introduse. Concluzia parabolei este simplă: să nu distrugem monitorul, ci să verificăm comenzile pe care le-am introdus.   

